# Piesne Mariána Vargu sú oknom do slobody a radosti vyše 55 rokov. Teraz vychádzajú s podporou fanúšikov v neortodoxnej interpretácii na pomedzí klasiky a džezu

*Tlačová správa, 24. júna 2025*

Po viac ako štyroch rokoch spoločného hrania prichádza štvorica špičkových slovenských hudobníkov Lupták – Šarišský – Fehér – Török s albumom piesní slovenskej rockovej legendy Mariána Vargu. Album je poctou originálu a sám sa stáva originálom žánrovo balansujúcim medzi klasikou a džezom.

*„Ja som mal vždy v obľube búranie hraníc, vždy som obdivoval umelecké pašeráctvo – keď sa povedzme do vážnej témy podarí prepašovať humor alebo do „vysokého“ žánru niečo poklesnuté. V mojom prípade išlo vždy o zbližovanie takzvanej vážnej hudby s bigbítom, vždy som v tom cítil neuveriteľné napätie...“* povedal Marián Varga v rozhovore pre Kultúrny život (1992)*.* Vargova otvorenosť novému, odvážnemu a slobodnému tvorivému prístupu je všeobecne známa a je aj inšpiráciou a hnacou silou mnohých hudobníkov. Klavirista **Vladislav „Slnko“ Šarišský**, violončelista **Jozef Lupták** a trubkár **Oskar Török** spolu so speváčkou **Sisou Fehér** interpretujú jeho piesne už takmer päť rokov a dnes sa na základe výziev fanúšikov dostávajú k ďalšej méte – albumu *Marián Varga: Piesne*. Svojimi aranžmánmi a interpretáciou ponúkajú v tomto výbere celkom nový pohľad na piesňovú tvorbu Mariána Vargu, známu predovšetkým v kánonickej interpretácii Pavla Hammela a skupín Prúdy či Collegium musicum. Presne v intenciách Vargovho *„Mám rád nové pohľady na veci“* ju posúvajú k novej estetike a k novým obsahom. Ako príslušníci iných generácií a hudobných žánrov chápu Mariánovu tvorbu z prelomu 60. a 70. rokov sebe vlastným spôsobom. To, čo však pevne ostáva, je nezameniteľnosť rukopisu Vargovej výpovede, esencia krásy a priestor pre radosť, slobodu, kreativitu a virtuozitu, ktorý hudobníci využívajú v plnej miere. Vzniká tak pocta originálu, ktorá sa sama stáva originálom.

*„Pochopiť pôvodnú predlohu, zároveň mať odvahu a schopnosť spracovať ju svojsky nedokáže hocikto. Štvorica Šarišský, Fehér, Lupták, Török áno.“* **Oliver Rehák**, Denník N

Nahrávka vznikla koncom februára v štúdiu Birdland v spolupráci so zvukovým inžinierom Milošom Miňom Rojkom. Na mixáži pracoval Filip Hittrich spolu s hudobníkmi Jozefom Luptákom a Vladislavom Šarišským. Album vzniká ako spoločný projekt festivalu Konvergencie a Spoločnosti Mariána Vargu. **Obsahuje 13 skladieb a jeho vydanie sa plánuje na** **CD aj LP**, pričom oba nosiče budú vizuálne atraktívne a originálne spracované. Aktuálne **prebieha kampaň na podporu vydania albumu na platforme Startlab** a práve vďaka priazni fanúšikov sa môže stať realitou.

*„Keď som začal počúvať Mariánovu hudbu v časoch ťažkého komunizmu na prelome 70. a 80. rokov, bola pre mňa****oknom do voľnosti, slobody, radosti a nádeje****. Vždy som sa rád vracal domov zo školy a tešil sa, že si pustím platňu. Jeho hudba ma niečím zásadným naplnila a myslím, že to v nej zostalo. To je v nej to nadčasové – niečo dôležité sa Mariánovi podarilo v nej vytiahnuť, niečo, čo ho presahovalo.“***Jozef Lupták**

*„Robíme to preto, lebo tá hudba je nielenže pekná, ale počujem ju ako krásnu – ako****hudbu dobrého srdca****. Pociťujem pri nej nádej, že ono to nakoniec všetko dobre dopadne a viem, že túto nádej odovzdáva už desiatky rokov. My sme zistili, že tie skladby treba hrať, že ich chceme hrať a teda ich aj nahrávame tak, ako vieme – z nášho uhla pohľadu.”***Vladislav Šarišský**

*„Som nesmierne vďačná, že som sa vďaka tomuto projektu dostala do intímnejšieho vzťahu s hudbou Mariána Vargu. Nemala som jeho hudbu napočúvanú a som rada, že sa to zmenilo a jeho tvorba sa dostala do môjho života.****Autenticita a originalita jeho hudobného jazyka je v porovnaní s inou slovenskou tvorbou ohromná a nie je zďaleka skrotená estetikou danej doby.****Túto kvalitu považujem za najväčší skladateľský dar a vďaka nej považujem Vargovu tvorbu za nestarnúcu.”***Sisa Fehér**

*„Som veľmi rád, že som v tomto projekte, najmä kvôli skvelým ľuďom, s ktorými môžem vďaka tomu spolupracovať. Veľmi sa teším, že sme priatelia a že****sa podporujeme aj v živote aj v hudbe****…”***Oskar Török**

* **Kampaň na podporu vydania albumu:** [**www.startlab.sk/marian-varga-piesne**](http://www.startlab.sk/marian-varga-piesne)
* VIDEO z kampane: <https://bit.ly/video_kampan_Piesne>
* VIDEO *Smutná ranná električka* (záznam z koncertu na festivale Konvergencie 2020): <https://bit.ly/Smutna_ranna_elektricka>
* FOTOGRAFIE z koncertov: <https://bit.ly/foto_Varga_Piesne>
* FOTOGRAFIE z nahrávania albumu: <https://bit.ly/foto_Varga_Piesne_nahravanie>

A blue and red vinyl record with a white cover

AI-generated content may be incorrect. A blue cd on a white cover

AI-generated content may be incorrect.

**Kontakt:** Konvergencie – spoločnosť pre komorné umenie, o.z., Spoločnosť Mariána Vargu, o.z.

Lea Majerčáková, 0903 776 055, [lea@konvergencie.sk](mailto:lea@konvergencie.sk)